Els robatoris de coure posen en perill la teleassistència | Esteve Carrera | Garrigàs | Serveis | El Punt Avui
Els robatoris de coure posen en perill la teleassistència Els robatoris de coure posen en perill la teleassistència Els robatoris de coure posen en perill la teleassistència Els robatoris de coure posen en perill la teleassistència + Els robatoris de coure posen en perill la teleassistència E-mail
Garrigàs - 25 gener 2019 2.00 h
Els robatoris de coure posen en perill la teleassistència
Garrigàs i Palau de Santa Eulàlia alerten de l’aïllament de la gent gran degut als llargs períodes sense línia de telèfon fix
Els alcaldes es reuniran amb l’operadora per reclamar solucions ràpides
Tècnics reposant cable telefònic robat aquest mes de gener a l’Alt Empordà AJ. DE BORRASSÀ.
Els robatoris de coure posen en perill la teleassistència Els robatoris de coure posen en perill la teleassistència Els robatoris de coure posen en perill la teleassistència Els robatoris de coure posen en perill la teleassistència Els robatoris de coure posen en perill la teleassistència E-mail
En els últims dos mesos, els nombrosos robatoris de cable de coure han deixat sense telèfon fix àmplies zones de l’Alt Empordà entorn dels municipis de Palau de Santa Eulàlia, Garrigàs i fins a Borrassà. La problemàtica s’agreuja pel temps de resposta anormalment llarg de l’operadora telefònica per reposar les línies afectades, que deixen cada vegada les poblacions sense telèfon fix durant períodes d’una i fins i tot dues setmanes. Tot i l’ús generalitzat de la telefonia mòbil, l’absència del servei de telèfon fix suposa disfuncionaments importants als ajuntaments i consultoris mèdics; l’afectació més greu, però, és la dels dispositius de teleassistència a la gent gran que només funcionen a través del telèfon fix.
Els alcaldes dels pobles afectats es reuniran aquest mes de febrer a Barcelona amb la direcció de l’operadora de comunicacions per reclamar més rapidesa en el temps de reacció i solucions a llarg termini.
“Tenim molta població gran, dispersa en masos, que es queda sense teleassistència durant setmanes, és un problema greu i no tenim cap alternativa per respondre al patiment que això genera als afectats i les seves famílies. Sabem que l’operadora no en té la culpa, però no pot ser que tardin tant a restablir el servei”, diu l’alcaldessa de Garrigàs, Pilar Bosch.
Els terminis s’allarguen en part perquè un cop l’operadora ha subcontractat la reposició, les empreses es troben que no hi ha estoc de cable per substituir el que s’ha robat. “És un problema greu i que es repeteix. Parlem de línies en zones boscoses, sense cap manteniment, els robatoris es fan sempre als mateixos llocs; no s’entén per què no s’hi posa solució amb altres tecnologies”, hi afegeix Xavier Camps, alcalde de Palau de Santa Eulàlia. “Cal que accelerin la instal·lació de la fibra òptica, no pot ser que continuïn amb tecnologies que ja no són de la nostra època”, confirma Ferran Roquer, des de l’alcaldia de Borrassà, que també ha estat afectat per l’últim robatori d’aquest mes de gener: 600 metres de cable van desaparèixer vora la carretera GIV-5128 (entre Vilamalla i Borrassà). Al mes de desembre es van robar 300 metres més de la línia telefònica entre Sant Miquel de Fluvià, Palau de Santa Eulàlia i Garrigàs. Els Mossos d’Esquadra també confirmen un altre robatori de 950 metres de línia al desembre al terme de Camallera i en direcció a Sant Mori.
Els llargs períodes sense línia de telèfon fix són un problema molt greu per a la teleassistència
Es repeteix, sempre als mateixos llocs, no s’hi posen solucions ni plantegen tecnologies alternatives
Cal que accelerin el desplegament de la fibra, utilitzen tecnologies que ja no són d’aquest segle
alcaldessa de borrassà
El Punt Avui. Girona 25-01-2019, Pàgina 22